ปู่จ๋าน แจ๊คหม่า Airbnb
ปู่จ๋าน ลองไมค์ เป็นศิลปินที่มีเพลง 182,000,000 วิวใน youtube ซึ่งมีประวัติที่น่าสนใจ ปู่จ๋าน เติบโตขึ้นมาในหมู่บ้านเล็กๆในจังหวัดเชียงราย ปู่จ๋าน ฟังเพลง และศึกษาวิธีการแต่งเพลงเขียนเพลง ด้วยตนเองจากอินเทอร์เน็ต ปู่จ๋านเป็นตัวอย่างให้เราได้เห็นว่า คนธรรมดาก็ประสบความสำเร็จได้ในยุคนี้ ยุคที่ค่ายเพลงไม่สำคัญเท่าความสามารถของศิลปิน..
28 พ.ค. 2561

ปู่จ๋าน ลองไมค์ เป็นศิลปินที่มีเพลง 182,000,000 วิวใน youtube ซึ่งมีประวัติที่น่าสนใจ
ปู่จ๋าน เติบโตขึ้นมาในหมู่บ้านเล็กๆในจังหวัดเชียงราย
ปู่จ๋าน ฟังเพลง และศึกษาวิธีการแต่งเพลงเขียนเพลง ด้วยตนเองจากอินเทอร์เน็ต
ปู่จ๋านเป็นตัวอย่างให้เราได้เห็นว่า คนธรรมดาก็ประสบความสำเร็จได้ในยุคนี้
ยุคที่ค่ายเพลงไม่สำคัญเท่าความสามารถของศิลปิน..
สิ่งนี้เกิดขึ้นได้เพราะอินเตอร์เน็ต
..
ขอต้อนรับสู่บทความ
เชียงราย ซานฟราน หางโจว / โดย ลงทุนแมน
ปี 2007 เมืองเชียงราย ประเทศไทย
ปู่จ๋าน ลองไมค์ เริ่มแต่งเพลงแรก
ก่อนหน้านี้
ปู่จ๋าน เติบโตขึ้นมาในหมู่บ้านเล็กๆของจังหวัดเชียงราย และ เรียนหนังสือไม่จบ
ต่อมา ปู่จ๋าน เริ่มธุรกิจอินเตอร์เน็ตคาเฟ่ ชั่วโมงละ 10 บาท และนั่นคือจุดเริ่มต้นที่ทำให้ปู่จ๋านรู้จักอินเตอร์เน็ต..
ปู่จ๋าน ฟังเพลง และศึกษาวิธีการแต่งเพลงเขียนเพลง ด้วยตนเองจากอินเตอร์เน็ต จนในที่สุดเขาได้แต่งเพลงที่มีคนทั่วประเทศร้องตามได้ แม้แต่นักร้องอาชีพก็เอาเพลงของเขาไปร้อง cover
ปู่จ๋านไม่ได้มีเพื่อนหรืออาจารย์สอนดนตรี แต่ปู่จ๋านมีอินเตอร์เน็ต..
..
---------------------------
ปี 2007 เมืองซานฟรานซิสโก ประเทศสหรัฐอเมริกา
ชายสองคนที่เป็นรูมเมทกันชื่อ Brian Chesky และ Joe Gebbia ไม่มีเงินจ่ายค่าเช่าหอพัก
แต่เขาทั้งคู่รู้ว่าเมืองซานฟรานซิสโกกำลังจะมีงานประชุมครั้งใหญ่ที่ designer จากทั่วโลกจะมีที่เมืองนี้ และโรงแรมในเมืองน่าจะขาดแคลน
พวกเขาจึงเกิดไอเดียว่าจะสร้างเว็บไซต์ให้ designer หาที่พักแบบชั่วคราวโดยแถมอาหารเช้าให้ด้วย
เว็บไซต์นี้ชื่อ airbedandbreakfast หรือตอนนี้เรารู้จักกันดีว่า “Airbnb” ปัจจุบันเป็น platform สำหรับเช่าที่พักที่ไม่ใช่โรงแรมที่ใหญ่สุดในโลก มูลค่าบริษัท 1 ล้านล้านบาท
Airbnb เริ่มต้นจากไม่มีอะไร ไม่ได้เป็นเจ้าของบ้านสักหลังเดียว แต่ Airbnb มีอินเตอร์เน็ต..
..
---------------------------
ปี 2007 เมืองหางโจว ประเทศจีน
แจ๊คหม่าเกิดที่เมืองหางโจว ประเทศจีน ปี 2007 เป็นปีที่หุ้นอาลีบาบาได้เข้าตลาดหลักทรัพย์ฮ่องกงเป็นครั้งแรก
ตั้งแต่เด็ก แจ๊ค หม่า เป็นคนเรียนไม่เก่ง สอบตกหลายครั้ง สอบเข้ามหาวิทยาลัยไม่ติด 2 ครั้ง มาติดครั้งที่ 3 และเคยถูกปฏิเสธจากการสมัครงานทั้งหมด 30 ครั้ง
เขาเคยสมัครงานตำรวจ มีผู้สมัคร 5 คน มีคนได้ 4 คน เขาเป็นคนเดียวที่ไม่ได้
เขาเคยสมัครงานพนักงานร้าน KFC มีผู้สมัคร 24 คน มีคนได้ 23 คน เขาเป็นคนเดียวที่ถูก KFC ปฏิเสธ
เขาเลือกที่จะเป็นไกด์ทัวร์เพื่อเหตุผลสำคัญคืออยากฝึกภาษาอังกฤษ ด้วยข้อดีของการมีหัวคิดที่เป็นอินเตอร์ ทำให้เขารู้จักอินเตอร์เน็ตก่อนคนจีนคนอื่น
ปี 1994 แจ๊ค หม่าได้ยินเกี่ยวกับอินเตอร์เน็ตเป็นครั้งแรก ปีต่อมาเขาไปอเมริกา ลองค้นหาคำว่า beer ในอินเตอร์เน็ต
เขาตกใจว่าเห็น beer มาจากประเทศต่างๆ แต่ในอินเตอร์เน็ตไม่มีจากประเทศจีนเลย
ทำให้เขาค้นพบช่องทางที่จะสร้างเว็บไซต์ที่เป็นสมุดหน้าเหลืองของประเทศจีนขึ้นมา ซึ่งต่อมาได้ต่อยอดมาเป็นอาลีบาบาในปัจจุบัน
แจ๊คหม่า เรียนไม่เก่ง ไม่ได้มีความรู้เรื่องคอมพิวเตอร์มาก่อน แต่ แจ๊คหม่า มีอินเตอร์เน็ต..
..
---------------------------
3 เรื่องนี้เกิดที่คนละเมืองในโลกนี้ แต่เป็นเวลาเดียวกันคือ ปี 2007
ปี 2007 น่าจะเป็นช่วงเวลาที่พิเศษจุดหนึ่งของศตวรรษนี้ คือเป็นปีที่ iphone1 เปิดตัวเป็นครั้งแรก และทำให้เรื่องอินเตอร์เน็ตกำลังเริ่มกระจายไปทั่วทุกมุมโลกผ่านมือถือเครื่องเล็กๆ ที่ไม่ใช่คอมพิวเตอร์
และ 3 เรื่องนี้มีสิ่งหนึ่งที่เหมือนกันคือ ทุกคนเป็นคนที่ไม่มีฐานะมาก่อน แต่มาใช้อินเตอร์เน็ตในการเรียนรู้ และสร้างบางอย่างที่ยิ่งใหญ่
ไม่ว่าจะยากดีมีจนยังไงก็ตาม ถ้าเรามีเพียงมือถือที่เข้าอินเตอร์เน็ตได้ ทุกคนจะเข้าถึงความรู้ที่ไม่จำกัดในโลกนี้
ปัจจุบันมือถือเครื่องหนึ่งไม่กี่พันบาท ทำให้ต้นทุนการเข้าถึงการศึกษาของเด็กรุ่นใหม่ต่ำกว่าเมื่อก่อนมาก
อินเตอร์เน็ตจะเป็นเครื่องมือให้คนเริ่มต้นธุรกิจได้ง่ายขึ้น โดยไม่ผูกขาดแค่นายทุนรายใหญ่เท่านั้น
ในยุคนี้ใครๆก็รวยได้ พ่อแม่ไม่ต้องรวย ใครๆก็เป็นคนดังได้ พ่อแม่ไม่ต้องเป็นเจ้าของค่ายเพลง หรือสถานีทีวี
ในขณะที่นักการเมือง นักวิชาการ กำลังเสาะหาวิธีการลดความเหลื่อมล้ำที่เป็นปัญหาของโลกนี้โดยเฉพาะประเทศไทย
ใครจะไปรู้ว่า อินเตอร์เน็ตกำลังเริ่มลดความเหลื่อมล้ำในโลกนี้ไปได้บ้างแล้ว อย่างที่เราไม่รู้ตัว
เห็นอย่างนี้แล้ว แทนที่จะรัฐจะแจกเงินให้คนมีรายได้น้อยฟรีๆ
ถ้าหันมาอุดหนุนให้ทุกคนเข้าถึงอินเตอร์เน็ตได้มากขึ้นกว่านี้อีก ก็อาจจะเป็นอีกทางเลือกที่น่าสนใจเช่นกัน
แจ๊ค หม่า คนต่อไป ตอนนี้อาจจะอยู่ในหมู่บ้านเล็กๆแห่งหนึ่งในชนบทประเทศไทยก็เป็นได้..